SA soldate staan hul man teen Darfoer-milisieArgieffoto ŉ Groep Suid-Afrikaanse soldate in Soedan het tydens ŉ vredesending “onwrikbare dapperheid” getoon toe gewapende milisie hulle op patrollie gekonfronteer het, het die Suid-Afrikaanse Weermag Vrydag in ŉ verklaring gesê. Die peleton, onder leiding van lt. Phiri van 8 Infanterie-bataljon, het op 18 Augustus ŉ span van die Verenigde Nasies begelei op ŉ langafstandpatrollie na Selibilo, 51 km noord van die SANW-basis in Darfoer. Die milisie het die voertuie voorgekeer en die soldate aangesê om hul wapens te oorhandig. “Sommige lede van die gewapende groep het hul tenkafweer-wapen (wat op ŉ Land Cruiser gemonteer was) en 12.7 mm-masjiengewere wat op nog voertuie gemonteer was, op die konvooi gerig,” het kapt. Jaco Theunissen (operasionele kommunikasie), gesê. “In die westelike rigting was nog gewapende lede wat op ŉ klein koppie stelling ingeneem het. Die milisie het geëis om die pelotonbevelvoerder te sien en hulle het hom [Phiri] beveel om oor te gee en al hul wapens te oorhandig, anders sal hulle almal doodmaak.” Phiri het egter geweier ondanks verskeie dreigemente om die groep te skiet, aldus die SANW-verklaring. Ná twee ure se onderhandelinge, het Phiri die soldate in ŉ strydformasie geplaas toe die milisie ŉ aanvalsposisie ingeneem het. “Lt. Phiri het die situasie opgesom en sy soldate aangesê dat hulle uit die gebied sal beweeg deur langs die voertuie te stap,” het Theunissen bygevoeg. “Die milisie het hul wapens op lt. Phiri en sy soldate gerig terwyl hulle vorentoe beweeg het, en die SANW-lede het ook hul wapens op die milisie gerig gehou.” Een van die lede van die milisie het ŉ band van die VN-voertuig stukkend gesteek, maar ŉ soldaat het hom weggestamp en Phiri het opdrag gegee dat die voertuig verder gesleep word. Die konvooi het aanbeweeg na die basis. “Nie een enkele skoot is geskiet tydens die konfrontasie nie,” lui die verklaring. “Die lede wat hul man gestaan het, sal op ŉ gepaste wyse geëer word vir hul dapperheid,” het Theunissen bygevoeg.